**Ministru kabineta noteikumu projekta**

**“Noteikumi par elektroniskā pakalpojuma sniedzēja tehniskajām un organizatoriskajām prasībām”
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projekts “Noteikumi par elektroniskā pakalpojuma sniedzēja tehniskajām un organizatoriskajām prasībām” (turpmāk –projekts) izstrādāts, pamatojoties uz Fizisko personu elektroniskās identifikācijas likuma (turpmāk – FPEIL) 19. panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Elektroniskā pakalpojuma (turpmāk – e-pakalpojums) sniedzējs saskaņā ar FPEIL 1. panta pirmo apakšpunktu ir publiska persona, kas elektroniskā pakalpojuma sniegšanai izmanto elektroniskās identifikācijas pakalpojumu. FPEIL 19. panta trešajā daļā ir noteikts, ka MK noteikumu projektā jānosaka tehniskās un organizatoriskās prasības, kas e-pakalpojuma sniedzējam jāievēro, saņemot kvalificētu vai kvalificētu paaugstinātas drošības elektroniskās identifikācijas pakalpojumu (turpmāk – identifikācijas pakalpojums). E-pakalpojuma sniedzējam ar FPEIL ir noteikts pienākums gada laikā pēc identifikācijas pakalpojuma sniedzēja reģistrācijas reģistrā par saviem līdzekļiem nodrošināt e-pakalpojuma saņemšanu, izmantojot kvalificētu vai kvalificētu paaugstinātas drošības elektroniskās identifikācijas līdzekli. Tas nozīmē, ka fiziskai personai būs iespējams jebkuru publiskā sektora e-pakalpojumu saņemt ar identifikācijas pakalpojuma sniedzēja kvalificētu vai kvalificētu paaugstinātas drošības identifikācijas līdzekli.E-pakalpojuma sniedzējam e-pakalpojumā jāievēro gan šajā MK noteikumu projektā norādītās prasības, gan pamatojoties uz FPEIL 19. panta otro daļu izstrādātajā MK noteikumu projektā “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” noteiktās prasības.Atbilstoši izstrādātajam MK noteikumu projektam, E-pakalpojuma sniedzējs izvērtē un nosaka, ar kāda uzticamības līmeņa elektroniskās identifikācijas līdzekli fiziskai personai iespējams autentificēties tā sniegtajam e-pakalpojumam un saņemt e-pakalpojumu (2. punkts). Šajā MK noteikumu projektā ar elektroniskā identifikācijas līdzekļa uzticamības līmeni tiek saprasts:1. kvalificēts elektroniskās identifikācijas līdzekļa uzticamības līmenis;
2. kvalificēts paaugstinātas drošības elektroniskās identifikācijas līdzekļa uzticamības līmenis (turpmāk – identifikācijas līdzekļa uzticamības līmenis).

Kvalificētam paaugstinātas drošības elektroniskās identifikācijas līdzeklim ir augstāks uzticamības līmenis nekā kvalificētam elektroniskās identifikācijas līdzeklim.E-pakalpojuma sniedzēja izvēli ietekmēs tas, cik svarīga informācija tiek apstrādāta pakalpojuma sniegšanas procesā. Jo svarīgāka informācija tiek apstrādāta, jo augstāka uzticamības līmeņa identifikācijas līdzeklis jālieto, lai identificētos e-pakalpojumam. Taču atbildība par izvērtējumu, t. i. – vai piekļuve konkrētajam e-pakalpojumam ir pieļaujama tikai ar kvalificētu paaugstinātas drošības vai arī kvalificētu elektroniskās identifikācijas līdzekli, pilnībā jāuzņemas e-pakalpojuma sniedzējam. E-pakalpojuma sniedzējam savā tīmekļa vietnē pirms fiziskās personas identificēšanās e-pakalpojumam jānorāda, ar kāda identifikācijas līdzekļa uzticamības līmeni iespējams saņemt attiecīgo pakalpojumu. Papildus jānorāda arī, kādā apjomā iespējams saņemt attiecīgo e-pakalpojumu, jo var pastāvēt gadījumi, kad ar zemākas uzticamības līmeņa identifikācijas līdzekli var saņemt tikai daļu e-pakalpojuma, bet ar augstāka uzticamības līmeņa identifikācijas līdzekli – visu e-pakalpojumu (2. un 3. punkts). Saskaņā ar MK noteikumu projektu “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” identifikācijas pakalpojuma sniedzējam ir jānodrošina konkrēta identifikācijas pakalpojuma pieejamība. Gadījumā, ja e-pakalpojuma sniedzējs pēc tam pieejamās informācijas konstatē, ka minētā pieejamība no identifikācijas pakalpojuma sniedzēja puses netiek nodrošināta, tas informē uzraudzības institūciju (4. punkts). Uzraudzības institūcija attiecīgi var pārbaudīt identifikācijas pakalpojuma sniedzēja atbilstību.E-pakalpojuma sniedzējam ir obligāts pienākums nodrošināt, ka e-pakalpojuma sniegšanas sistēmas ir sinhronizētas ar uzticamu precīza laika avotu (5.1. punkts). Tas nozīmē, ka sistēmas saglabā informāciju par to, kurā laikā notikušas konkrētas darbības, piemēram, autentifikācijas apliecinājumu saņemšana un neveiksmīgi autentifikācijas mēģinājumi. Vēl viena no prasībām, kas obligāti jānodrošina e-pakalpojuma sniedzējam ir – noteikt autentifikācijas sesijas dīkstāves laiku (5.2. punkts), t.i. – cik ilgi e-pakalpojums būs pieejams fiziskai personai, kura ir identificējusies e-pakalpojumam, bet to neizmanto un neatsakās (no angļu valodas – *log out*) no tā. E-pakalpojuma sniedzējam jānosaka, cik ilgi autentifikācijas sesija ir derīga, ja tajā nav notikusi nekāda darbība. Ja iespējams, e-pakalpojuma sniedzējam ir pienākums bloķēt piekļuvi e-pakalpojumam ar identifikācijas līdzekli (5.3. punkts). Tas nozīmē – ja fiziskā persona neveiksmīgi autentificējusies e-pakalpojumam ne vairāk kā piecas reizes pēc kārtas, e-pakalpojuma sniedzējam ir pienākums bloķēt piekļuvi tā sniegtajam e-pakalpojumam, lai fiziskā persona nevarētu ar attiecīgo identifikācijas līdzekli autentificēties konkrētajam e-pakalpojumam. E-pakalpojuma sniedzējam ir tiesības bloķēt piekļuvi arī ātrāk, piemēram, pēc trešās kārtējās neveiksmīgās autentifikācijas. Taču, tā kā šī prasība nav īstenojama visiem elektroniskās identifikācijas līdzekļiem, e-pakalpojuma sniedzējiem tā jāpiemēro gadījumos, kad tas ir tehniski iespējams. Saskaņā ar FPEIL 19. panta pirmās daļas 1. punktu e-pakalpojuma sniedzējam ir noteikts pienākums glabāt pārbaudes pierakstus. Pārbaudes pieraksti ietver informāciju par neveiksmīgiem mēģinājumiem saņemt elektronisko pakalpojumu. Ar šo MK noteikumu projektu noteikts pienākums e-pakalpojuma sniedzējam pēc iespējas saglabāt konkrētu informāciju (6. punkts), piemēram – norādi, ar kādu uzticamības līmeņa identifikācijas līdzekli mēģināts identificēties pakalpojumam, informāciju par fizisko personu, kura mēģinājusi identificēties e-pakalpojumam, autentifikācijas laiku un datumu un citu informāciju.E-pakalpojuma sniedzējs nodrošina, ka fiziskai personai ir pieejama identifikācijas pakalpojuma sniedzēja kontaktinformācija, lai tā varētu sazināties ar identifikācijas pakalpojuma sniedzēju gadījumā, ja tas ir nepieciešams, piemēram, ja tiek bloķēts identifikācijas līdzeklis vai identifikācijas pakalpojums nav pieejams (8. punkts). |
| 3. | Projekta izstrādē iesaistītās institūcijas | Projekta izstrādē tika iesaistītas šādas institūcijas:1. Vides aizsardzības un reģionālās attīstības ministrija (turpmāk – VARAM);
2. Informācijas tehnoloģiju drošības incidentu novēršanas institūcija (turpmāk – CERT.LV);
3. Pilsonības un migrācijas lietu pārvalde (turpmāk – PMLP);
4. Valsts reģionālās attīstības aģentūra (turpmāk – VRAA);
5. Latvijas Valsts radio un televīzijas centrs (turpmāk – LVRTC);
6. Latvijas Informācijas un komunikācijas tehnoloģijas asociācija (turpmāk – LIKTA);
7. Latvijas Komercbanku asociācija (turpmāk – LKA);
8. Informācijas tehnoloģiju un Informācijas sistēmu drošības ekspertu grupa (turpmāk – DEG);
9. biedrība “ISACA Latvijas nodaļa” (turpmāk – ISACA).
 |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. elektroniskās identifikācijas pakalpojuma sniedzēji (PMLP, LVRTC, banku sektors, citi uzņēmumi, kas sniedz elektroniskās identifikācijas pakalpojumus), kuri nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju.
2. jebkurš publiskais e-pakalpojuma sniedzējs;

3) fiziskā persona, kura saņems e-pakalpojumu.  |
| 2. | Tiesiskā regulējuma ietekme uz tautsaimniecību un administratīvo slogu | Ar šo projektu tiek noteiktas un konkretizētas tiesiskās attiecības starp:1. publiskā e-pakalpojuma sniedzējiem un identifikācijas pakalpojuma sniedzējiem;
2. publiskā e-pakalpojuma sniedzējiem un fiziskajām personām (fiziskā persona tiks informēta, kā tiek regulētas attiecības starp e-pakalpojuma sniedzēju un identifikācijas pakalpojuma sniedzēju).

Administratīvais slogs palielināsies elektroniskās identifikācijas pakalpojuma sniedzējiem (PMLP, LVRTC, banku sektoram, uzņēmumiem, kas sniedz elektroniskās identifikācijas pakalpojumus), kuri nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, jo tie nodrošinās pieeju jebkuram publiskajam e-pakalpojumam.Administratīvais slogs palielināsies publisko e-pakalpojumu sniedzējiem, jo tiem gada laikā pēc identifikācijas pakalpojuma sniedzēja reģistrācijas reģistrā jānodrošina piekļuve savam e-pakalpojumam ar kvalificētu un kvalificētu paaugstinātas drošības elektroniskās identifikācijas līdzekli atbilstoši šo un citu saistošo MK noteikumu prasībām.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika izstrādāts sadarbībā ar nevalstisko sektoru, projekta izveides procesā tika iesaistītas šādas nevalstiskā sektora institūcijas: 1. LIKTA;
2. LKA;
3. DEG;
4. ISACA.
 |
| 2. | Sabiedrības līdzdalība projekta izstrādē | Projekts sabiedriskajai apspriešanai publicēts Aizsardzības ministrijas mājaslapas sadaļā „Sabiedrības līdzdalība”.  |
| 3. | Sabiedrības līdzdalības rezultāti | Netika saņemti konceptuāli iebildumi projekta tālākai virzībai. Projekts tika atbalstīts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildē iesaistīti:1. elektroniskās identifikācijas pakalpojuma sniedzēji, kuri vēlēsies kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju;
2. publisko e-pakalpojumu sniedzēji;
3. uzraudzības institūcija.
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

1232

24.04.2017 10:20:00

Z. Beļavska, 67335352

zane.belavska@mod.gov.lv